Mikkel Dencker (DF), 2004-03-26:
For lidt over en uge side præsenterede regeringen sit initiativ med overskriften »Flere i beskæftigelse - lavere ledighed«.
Initiativet var i dagene forinden faldet på plads med Dansk Folkeparti.
Det initiativ skal ses i lyset af, at konjunkturerne for verdensøkonomien og dermed også for dansk økonomi har medført, at ledigheden jævnt og roligt er vokset igennem et stykke tid.
Årsagerne til dette faktum er mange, og det er ikke dem, som vi i dag skal beskæftige os med. Alle økonomer har været enige om, at den stigende arbejdsløshed er konjunkturbestemt, og at udviklingen ville vende på et tidspunkt, man skulle blot vente på, at det ville ske.
Tålmodighed er en dyd, og det skal også siges, at vi er mange, der har væbnet os med tålmodighed i tiltro til, at de økonomiske eksperter havde ret i deres forudsigelser.
Imidlertid har de seneste meldinger her i marts lydt på, at det ventede opsving lader vente på sig nogle måneder endnu, men at det er på vej.
At arbejdsløsheden for den enkelte har store personlige omkostninger er en kendt sag.
Dette faktum sammenholdt med, at ledigheden fortsat har været stigende, og at der i den kommende tid stadig ikke har været udsigt til, at opsvinget for alvor skulle komme i gang,
Det er baggrunden for, at Dansk Folkeparti og regeringen for ca. 2 uger siden satte sig sammen og diskuterede dette initiativ på plads, som vi i dag behandler her i Folketinget.
En del af initiativet går ud på, at de skattelettelser, som der allerede sidste år blev indgået aftale om mellem Dansk Folkeparti og regeringen, nu indføres i et hug i stedet for gradvis over flere år, sådan som det var planlagt.
Det kommer i praksis til at fungere sådan, at bundfradraget for mellemskatten allerede her i 2004 hæves fra 216.800 kr. til 254.000 kr.
Samtidig forhøjes det maksimale beskæftigelsesfradrag rent teknisk fra 6.000 kr. til 7.000 kr.
Denne skattelettelse indebærer i sig selv, at over en halv million skatteydere kommer til at slippe for at skulle betale mellemskat. Formålet med de fremrykkede skattelettelser er naturligvis gennem denne saltvandsindsprøjtning til husstandenes disponible indkomst at få sat et gevaldigt skub i dansk økonomi.
Dermed skulle det opsving, som økonomerne er enige om kommer snart, nu blive udløst på et tidligere tidspunkt, end det ellers ville være blevet.
Det er regeringens vurdering, at det samlede initiativ, der som bekendt ud over skattelettelser også inkluderer en suspendering af SP-ordningen, en fremrykning af udmøntningen af puljen på social- og sundhedsområdet, som jo netop har resulteret i, at ældrechecken er blevet forbedret, sammen med virkningerne af finanslovaftalen mellem regeringen og Dansk Folkeparti, vil have den effekt, at der skabes 22.000 nye job i 2004 og yderligere 22.000 i 2005.
Imidlertid har jeg noteret mig inden for de sidste dage noget, som jeg finder skuffende, og det er, at der ikke her i Folketinget tegner sig et billede af enighed om vedtagelse af denne pakke, forårspakken, som den bliver kaldt.
Det er lidt beskæmmende, at man oplever flere partier, der ikke har brugt deres energi på ret meget andet end at kritisere, at der ikke bliver gjort noget for at fremme beskæftigelsessituationen her i landet, og når der så endelig kommer et godt initiativ, som vil skabe en masse job, så er de imod.
Med disse ord skal jeg sige, at Dansk Folkeparti støtter de fremrykkede skattelettelser.